**Sergei Viktorovitš Skripal** (s. 23. kesäkuuta 1951 Kiova, Ukrainan SNT tai Kaliningrad) on entinen venäläinen sotilastiedustelu-upseeri, joka toimi kaksoisagenttina Yhdistyneen kuningaskunnan tiedustelupalvelun hyväksi 1990-luvulla ja 2000-luvun alussa. Maaliskuussa 2018 hänet myrkytettiin Salisburyn kaupungissa Neuvostoliiton kehittämällä hermomyrkyllä. Tapauksesta seurasi kansainvälinen diplomaattinen kriisi.

Elämä
-----

Skripal työskenteli GRUn henkilöstöhallinnossa korkealla tasolla, jossa hänellä oli pääsy laajoihin tietoihin järjestön operaatioista ja agenteista. Skripal erosi tiedustelupalvelusta vuosien 1999–2000 aikoihin. Venäjän federaation turvallisuuspalvelu pidätti hänet vuonna 2004.*lähde?*

Elokuussa 2006 hänet tuomittiin maanpetoksesta 13 vuodeksi vankeuteen. Syyttäjän mukaan MI6 oli maksanut Skripalille 100 000 dollaria tiedoista, joita Skripal oli toimittanut 1990-luvulta lähtien. Tiedusteluasiantuntija Nikolai Luzan kirjoittaa, että Sergei Skripal on saattanut paljastaa jopa 300 venäläisen tiedustelutyöntekijän henkilöllisyyden. Skripal vietti vankilassa seuraavat kuusi vuotta.

Skripal vapautettiin vuonna 2010 vankienvaihdossa, jossa Yhdysvalloissa kiinni jääneitä venäläisiä vakoojia palautettiin Venäjälle. Hän asettui asumaan Isoon-Britanniaan.*lähde?* Vapauttamisensa jälkeen Skripal työskenteli Britannian liittolaisten, muun muassa Tšekin tiedustelupalvelun kanssa ja paljasti heille tietojaan Venäjän tiedustelutoiminnasta.

### Myrkytys

*Pääartikkeli: Sergei ja Julia Skripalin myrkytystapaus*
Maaliskuussa 2018 Skripal ja hänen tyttärensä myrkytettiin novitšok-hermomyrkyllä Salisburyn kaupungissa. Myrkky oli hajuvesipullossa. Samalle myrkylle altistui myös toinen pariskunta. Nainen kuoli.

Skripal ja hänen tyttärensä joutuivat kriittiseen tilaan. Myös kolme tapausta tutkinutta poliisia sai oireita myrkystä. Myrkkyä saanut poliisi pääsi sairaalasta 22.3. ja kertoi lehdille uskovansa, ettei palaa enää koskaan entiselleen. Sergei Skripalin voinnin kohennuttua Venäjän suurlähetystö toivotti hänelle pikaista paranemista.

#### Reaktiot myrkytystapaukseen

Ison-Britannian mukaan Venäjän valtio oli vastuussa myrkytyksestä. Ulkoministeri Boris Johnsonin mukaan oli "ylivoimaisen todennäköistä", että Venäjän presidentti Vladimir Putin oli määrännyt iskun. 12. maaliskuuta Theresa May sanoi, että Britannian hallitus päättelee, että Venäjä oli todennäköisesti teon takana, koska asiantuntijat olivat tunnistaneet käytetyn myrkyn; koska tiedettiin, että Venäjä on kyseistä myrkkyä aiemmin tuottanut ja kykenisi siihen edelleen; koska Venäjän tilillä on salamurhia ennestään; ja koska Venäjä pitää loikkareita salamurhien kohteena. Joko kyse oli Venäjän valtion toimesta tai sitten Venäjä on päästänyt myrkyn otteestaan ja se on päätynyt muiden käsiin. Jollei Venäjä esitä uskottavaa vastausta, johtopäätös on se, että kyse oli Venäjän valtion toimesta Britanniaa vastaan. 

Venäjän mukaan Venäjää mustamaalataan. Venäjän ulkoministeriön edustajien mukaan myrkytykset olivat Britannian järjestämä näytös, jolla pyritään sotilasmenojen kasvattamiseen tai siirtämään huomiota pois Brexitistä. Vladimir Putin sanoi syytöksiä houreiksi ja Venäjän syyllisyyttä mahdottomaksi ajatella. Putinin mukaan Venäjällä ei ole kemiallisia aseita. Suurlähettilään mielestä Britannian oma kemiallisten aseiden tutkimuslaitos voisi olla teon takana. Muita mahdollisia syyllisiä voisivat olla Tšekki, Slovakia, Yhdysvallat tai Ruotsi. Venäjän edustaja nimitteli Britannian puolustusministeriä älyllisesti kyvyttömäksi ja hänen lausuntoaan "moukkamaisen vanhan harpyijan" puheiksi. Venäjän mukaan Britannian toimet tapauksen selvittämiseksi ovat onnettomia ja apuun tarvittaisiin Sherlock Holmes tai Hercule Poirot. Venäjän televisiokanavat enimmäkseen vaikenivat tapauksesta, mutta 7. maaliskuuta valtiojohtoisen televisiokanavan Pervyi kanalin iltalähetys Vremja välitti varoituksen maanpettureille.

Yhdysvallat asettui Britannian puolelle ja kutsui tekoa "törkeäksi Kemiallisten aseiden kieltosopimuksen loukkaukseksi ja kansainvälisen lain rikkomukseksi". Eurooppa-neuvosto oli 22. maaliskuuta 2018 samaa mieltä Yhdistyneen kuningaskunnan hallituksen arviosta, jonka mukaan on hyvin todennäköistä, että Venäjän federaatio on vastuussa iskusta ja että uskottavaa vaihtoehtoista selitystä ei ole.

Lähteet
-------

1. ↑  Ben MacIntyre, Sergei Skripal — the life of a double agent The Times 13.3.2018. Viitattu 20.7.2023 (Arkistoitu sivu, Archive.is (englanniksi)
2. ↑  Gordon Corera: Sergei Skripal – the Russian former spy at centre of poison mystery  10.3.2018. BBC News.  Arkistoitu 26.7.2018. Viitattu 20.7.203.  (englanniksi)
3. 1 2  U.K. Poisoning Inquiry Turns to Russian Agency in Mueller Indictments *nytimes.com*. Viitattu 26.7.2018. (englanniksi)
4. ↑  The Times: CIA haluaa Sergei ja Julija Skripalin Yhdysvaltoihin (digitilaajille) *Helsingin Sanomat*.  8.4.2018. Viitattu 26.7.2018.
5. ↑  Luke Harding, Steven Morris, Caroline Bannock: Former Russian spy critically ill in UK 'after exposure to substance' *The Guardian*.  6.3.2018. Viitattu 26.7.2018. (englanniksi)
6. ↑  Sergei Skripal Was Retired, but Still in the Spy Game. Is That Why He Was Poisoned? *nytimes.com*. Viitattu 26.7.2018. (englanniksi)
7. ↑  Novitšok-hermomyrkyn kehittäjä: Vain valtio saattoi myrkyttää Skripalit (digitilaajille) *Helsingin Sanomat*.  17.3.2018. Viitattu 17.3.2018. (englanniksi)
8. ↑  Novitšok-myrkyn uhrit luulivat ainetta parfyymiksi, Yle.fi uutiset 25.7.2018, viitattu 28.1.2019
9. ↑  Ex-spy's daughter 'conscious and talking' *BBC News*.  29.3.2018. Viitattu 2.4.2018. (englanniksi)
10. ↑  Russian spy: What we know so far *BBC*.  14.3.2018. Viitattu 14.3.2018. (englanniksi)
11. ↑  Police officer discharged after ex-spy attack *BBC News*.  22.3.2018. Viitattu 8.4.2018. (englanniksi)
12. ↑  Ex-spy 'improving rapidly' after poisoning *BBC News*.  6.4.2018. Viitattu 8.4.2018. (englanniksi)
13. ↑  Britannia karkottaa 23 venäläistä diplomaattia myrkytystapauksen vuoksi *Yle Uutiset*. Viitattu 15.3.2018.
14. ↑  Johnson blames Putin for nerve agent attack *BBC News*.  16.3.2018. Viitattu 2.4.2018. (englanniksi)
15. 1 2 3  PM Commons statement on Salisbury incident: 12 March 2018 - GOV.UK *gov.uk*. Viitattu 4.4.2018. (englanniksi)
16. ↑  Venäjän ulkoministeri kehotti olemaan lukematta länsimaisia lehtiä: "Röyhkeää propagandaa" *iltalehti.fi*. Viitattu 17.3.2018.
17. ↑  Porton Down experts unable to identify 'precise source' of novichok that poisoned spy *Sky News*. Viitattu 4.4.2018. (englanniksi)
18. 1 2 3  Joe Sterling and Katie Polglase: Putin calls claims Russia poisoned ex-spy 'nonsense,' 'delirium' *CNN*. Viitattu 4.4.2018. (englanniksi)
19. ↑  Russia hints UK lab was nerve agent source *BBC News*.  18.3.2018. Viitattu 8.4.2018. (englanniksi)
20. ↑  Russia calls Gavin Williamson 'incompetent, vulgar old harpy' *iNews*.  15.3.2018. Viitattu 8.4.2018. (englanniksi)
21. ↑  Russia compares UK to 'hapless' Inspector Lestrade from Sherlock Homes *iNews*.  15.3.2018. Viitattu 8.4.2018. (englanniksi)
22. ↑  Fictional detective Poirot needed to solve nerve agent mystery:... *Reuters U.S.*. Viitattu 8.4.2018. (englanniksi)
23. ↑  Russian state TV anchor warns 'traitors' *BBC News*.  8.3.2018. Viitattu 3.4.2018. (englanniksi)
24. ↑  Holding Russia Accountable for Its Destabilizing Behavior *U.S. Department of State*. Viitattu 2.4.2018. (englanniksi)
25. ↑  Eurooppa-neuvoston päätelmät Salisburyn iskusta 22.3.2018 *consilium.europa.eu*. Viitattu 4.4.2018. (englanniksi)

Kirjallisuutta
--------------

* Mark Urban: *The Skripal Files: The Life and Near Death of a Russian Spy.* ISBN 978-1250207739

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Yhdysvallat
* Tšekki
* Puola

 |
|  |
| Muut | 
* IdRef

 |

 |